શહેરના ઘાટલોડિયા વિસ્તારમાં આવેલા સતાધાર ચાર રસ્તા નજીક આજે વહેલી સવારે તવેરા કાર અને ડમ્પર વચ્ચે અકસ્માત સર્જાયો હતો. અકસ્માતમાં કારમાં બેઠેલા નવ લોકોને નાની-મોટી ઇજા થતાં ૧૦૮ મારફતે સોલા સિવિલ હોસ્પિટલ ખાતે ખસેડવામાં આવ્યા હતા. આનંદનગર વિસ્તારમાં રહેતાં ઊર્મિલાબહેન હસમુખભાઇ શાહ, ઇન્દુબહેન અ‌િજતકુમાર શાહ, વિલાસ ભાવિકભાઇ શાહ, મયૂરી કેતનભાઇ શાહ, આકાશ સુરેશભાઇ શાહ અને કેતન હસમુખભાઇ શાહ તવેરા કારમાં ગુલાબ ટાવરથી જઇ રહ્યાં હતાં ત્યારે પુરપાટ ઝડપે આવેલા એક ડમ્પરચાલકે જોરદાર ટક્કર મારી હતી. અકસ્માત બાદ લોકો ભેગા થઇ ગયા હતા અને ડમ્પરચાલકને ઝડપી લીધો હતો. એ ડિવિઝન ટ્રાફિક પોલીસે ગુનો નોંધી તપાસ શરૂ કરી છે.